Rasmus Prehn (S), 2007-01-17:
Nu vil jeg så betvivle, at det er den siddende regering, der virkelig har gjort noget ved det her.
Det er jo sådan, at da transportministeren overtog pladsen som transportminister, lå der allerede en meget ambitiøs investeringsplan fra den tidligere regering.
Nu har regeringen så ventet i 5 år, i 5 år, med at sætte ind med en investeringsplan, imens man simpelt hen hvert eneste år har kunnet se, at der var forsinkelser, der var slidte skinner, der var dårligt togmateriel.
Alligevel har regeringen ventet hele 5 år, før den har sat ind med en investeringsplan, og det skyldes vel nok, at vi også fra socialdemokratisk side har lagt et betydeligt pres på ministeren og har påpeget de problemer.
Her tænker jeg f.eks. på det med, at man også kan få lov til at bruge gennemkørende internationale tog fra Nykøbing Falster til Hovedbanen i København, og på det med, om man kunne forestille sig, at ministeren vil gøre noget yderligere for at speede op med hensyn til nyt togmateriel.
Vi har jo ventet helt usædvanlig længe på de nye IC4-tog.
Denne regering afsatte i 2002 – så der er altså ikke gået 5 eller 7 år, som hr. Rasmus Prehn sagde – 260 mio. kr. om året på at forstærke indsatsen.
Den afsatte i 2003 yderligere 920 mio. kr. på at forstærke indsatsen, og så har vi derudover i år lavet et budget, hvor der afsættes 500 mio. kr. yderligere for at forstærke indsatsen.
At der er gået 5 år, inden vi har taget os sammen, er simpelt hen bevidst forkert at sige.
Det har man selvfølgelig lov til at sige, men nu har jeg gendrevet det så klart, at når jeg hører det næste gang, kan jeg sige, at det er meget tvivlsomt, om man hører godt efter.
Skal vi forstå det sådan, at ministeren ikke finder, at den artikel, som har været i B.T., er lødig og retvisende, at der simpelt hen er tale om en misvisende artikel?
Det er jo nærmest det, man hører ministeren give udtryk for.
Der er mange passagerer, rigtig mange pendlere, som jo benytter sig af tog på de nævnte strækninger.
Helsingør-København-strækningen er en af de allermest brugte strækninger overhovedet, det er der, hvor der er allerflest pendlere.
Med hensyn til strækningen fra Nykøbing Falster er det rigtigt nok, at Gedser ikke er det store knudepunkt, som det har været, men fra Nykøbing Falster kommer der jo rigtig mange pendlere hver eneste dag.
For så vidt angår strækningen fra Nykøbing Falster til København, kan jeg forstå, at man nu også har sat ind og har forbudt passagerer fra Nykøbing Falster at stige på de internationale tog, sådan at man ikke som tidligere kan komme hurtigere frem til København.
Har ministeren tænkt sig at tage nogle initiativer ud over det med skinnerne for at sikre, at vi kan komme op på en hastighed, der er bedre end for 50 år siden?
Men hr. Rasmus Prehn ved jo også godt eller bør i hvert fald vide – han ved det selvfølgelig også godt, for vi har som sagt diskuteret det mange gange før – at det her også har noget at gøre med, at vi er ved at rette op på de forsømmelser, som diverse regeringer i de sidste 35 år har gjort ved ikke at rette skinnenettet op.
Og det er bestemt ikke Socialdemokratiet, der medvirker til det, desværre, de har indtaget den mere behagelige stilling at læne sig tilbage og sige, at det skal andre ordne for dem, ligesom de gør på næsten alle andre områder.
Jeg gør hr. Rasmus Prehn opmærksom på, at vi har afsat 1,8 mia. kr. om året til fornyelse og vedligeholdelse af skinnenettet i perioden 2007 til 2014.
Det er et meget, meget imponerende beløb til investering, der dermed er sat af, og det er netop for at rette op på det.
Og jeg tror ikke, at hr. Prehn noget sted kan finde belæg for at sige, at jeg synes, det er morsomt, at vi har de problemer med jernbanenettet.
Jeg er glad for hele tiden at blive gjort opmærksom på det, så jeg kan svare, at vi som den første regering gør noget ved det.